Witrivier-paartjie sal klag lê teen ‘sekerheidsbeamptes’In die video is dit duidelik hoe Byliefeldt deur die mans oorval en aangerand word (Foto: Skermskoot) Die burgerregteorganisasie AfriForum het die paartjie van Witrivier in Mpumalanga gehelp om ŉ strafregtelike klagte te lê nadat hulle Sondag deur ŉ groep mans by die plaaslike polisiestasie geïntimideer, aangerand en met vuurwapens gedreig is. Dit word ook vermoed dat die verdagtes lede van ’n private sekerheidsmaatskappy was. Dit is op ŉ video vasgevang en Maroela Media het hieroor berig . Delia Jordaan, wat die video geneem en op sosiale media geplaas het, sê die polisie het net staan en toekyk terwyl haar verloofde, Barend Byliefeldt, deur vier mans oorval en aangerand is. Die mans was agter haar verloofde se selfoon aan. Jordaan en Byliefeldt het dié selfoon gebruik om ŉ konfrontasie wat vroeër met die groep mans op die R40 digby die Witrivier-gholflandgoed afgespeel het, af te neem. Die beweerde aanranders was glo vies oor hierdie opname. Die paartjie het na die konfrontasie na die polisiestasie gevlug. Hulle is deur die mans agternagesit. Een van dié motors het glo ’n taktiese reaksie-eenheid se logo opgehad. Daarom word daar vermoed dat hulle lede van ŉ sekerheidsmaatskappy is. Toe die paar by die polisiekantoor aankom, het hulle verskeie kere gevra om ’n verklaring af te lê en ’n saak te open. Hulle is egter deur die polisie geïgnoreer. “Indien hierdie booswigte wel sekuriteitsbeamptes is, druis hul optrede teen die hele wese van die PSiRA-gedragskode in en is hul gedrag eenvoudig onaanvaarbaar,” sê Marnus Kamfer, AfriForum se regs-en-risikobestuurder vir gemeenskapsveiligheid. “Wat AfriForum verder met afgryse vul, is dat hierdie optrede in ’n polisiestasie plaasgevind het ten aanskoue van polisiebeamptes wat veronderstel is om landsburgers te beskerm. Ons kan dit nie net daar laat nie.” AfriForum sal die paartjie help om ’n klagte by PSiRA (Private Security Industry Regulatory Authority) teen die beweerde sekerheidsbeamptes in te dien. AfriForum se privaatvervolgingseenheid onder leiding van adv. Gerrie Nel sal ook ondersoek instel na die polisie se versuim om op te tree terwyl misdrywe voor hulle plaasvind.